มั่นใจมาตรการสนับสนุนการปลูกข้าวโพดหลังฤดูทำนา เกษตรกรจะไม่ประสบปัญหาข้าวโพดเลี้ยงสัตว์ล้นตลาดและสามารถขายผลผลิตได้ในราคาที่เป็นธรรม
ผู้ช่วยผู้จัดการ ธ.ก.ส. มั่นใจ มาตรการสนับสนุนการปลูกข้าวโพดหลังฤดูทำนา เกษตรกรจะไม่ประสบปัญหาข้าวโพดเลี้ยงสัตว์ล้นตลาดและสามารถขายผลผลิตได้ในราคาที่เป็นธรรม

นายสมเกียรติ กิมาวหา ผู้ช่วยผู้จัดการธนาคารเพื่อการเกษตรและสหกรณ์การเกษตร (ธ.ก.ส.) กล่าวถึงโครงการสานพลังประชารัฐเพื่อสนับสนุนการปลูกข้าวโพดหลังฤดูทำนา ว่า กระทรวงเกษตรและสหกรณ์ ร่วมกับ ธ.ก.ส. จัดโครงการดังกล่าวขึ้นเพื่อสร้างสมดุลของปริมาณผลผลิตข้าวให้สอดคล้องกับความต้องการของตลาด โดยลดพื้นที่ปลูกข้าวนาปรัง ส่งเสริมการเพิ่มพื้นที่ปลูกข้าวโพดเลี้ยงสัตว์ที่ยังมีปริมาณไม่เพียงพอกับความต้องการของตลาดในประเทศ โดยใช้แนวทางตลาดนำการผลิต ใช้พื้นที่ภายหลังฤดูกาลทำนาเป็นพื้นที่เป้าหมายรวม 37 จังหวัดทั่วประเทศ 
โดย ธ.ก.ส. ได้สนับสนุนสินเชื่อเพื่อขับเคลื่อนมาตรการจูงใจแก่เกษตรกร ทั้งเงินทุนหมุนเวียนในการผลิตและจัดหาปัจจัยการผลิต สนับสนุนสินเชื่อเพื่อการรวบรวมข้าวโพดเลี้ยงสัตว์ นอกเหนือจากส่งเสริมเงินทุนดังกล่าวแล้ว รัฐบาลยังช่วยเหลือค่าเบี้ยประกันภัย กรณีเกิดประสบภัยพิบัติทางธรรมชาติ หรือจากศัตรูพืชและโรคระบาดในช่วงเพาะปลูก ซึ่งที่ผ่านมา ธ.ก.ส. ร่วมกับหน่วยงานภาครัฐและภาคเอกชนที่เกี่ยวข้อง ได้ประชาสัมพันธ์และจัดเวทีรับสมัครเกษตรกรเข้าร่วมโครงการฯ ตั้งแต่เดือน ตุลาคมจนถึงวันที่ 15 พฤศจิกายน 2561 ที่ผ่านมา 
ซึ่งขณะนี้อยู่ในช่วงทำการเพาะปลูกข้าวโพดเลี้ยงสัตว์แล้ว โดย ธ.ก.ส. ในพื้นที่ รวมทั้งกรมส่งเสริมการเกษตร สหกรณ์การเกษตร และผู้ประกอบการที่เป็นผู้รับซื้อ ได้ลงพื้นที่ประชุมซักซ้อมความเข้าใจในขั้นตอนและชี้แจงการจัดทำเอกสารวิธีการทำสินเชื่อ โดยเชื่อมั่นว่าโครงการสานพลังประชารัฐเพื่อสนับสนุนการปลูกข้าวโพดหลังฤดูทำนา มีความพร้อมและมีการวางแผนครอบคลุมในทุกมิติ ทั้งด้านการทำความเข้าใจ สินเชื่อปัจจัยการผลิต มาตรการและคุณภาพการผลิต ตลอดจนช่องทางการรับซื้อผลผลิต เกษตรกรสามารถมั่นใจได้ว่าจะไม่ประสบปัญหาข้าวโพดเลี้ยงสัตว์ล้นตลาดและสามารถขายผลผลิตได้ในราคาที่เป็นธรรม

ผู้ช่วยผู้จัดการธนาคารเพื่อการเกษตรและสหกรณ์การเกษตร กล่าวอีกว่า ล่าสุด ณ วันที่ 16 ธันวาคม 2561 ผลการโอนจ่ายเงินสินเชื่อให้ผู้เข้าร่วมโครงการแล้ว 46,024 ราย พื้นที่ 432,380 ไร่ รวมเงินกว่า 38 ล้านบาท 
ทั้งนี้ เกษตรกรที่สนใจเข้าร่วมโครงการยังสามารถยื่นแสดงความต้องการได้จนถึงวันที่ 15 มกราคม 2562 อย่างไรก็ตาม กรณีที่เกษตรที่ไม่ได้เป็นสมาชิกของสหกรณ์การเกษตร และ ธ.ก.ส. ก็สามารถเข้าร่วมโครงการนี้ได้เช่นเดียวกัน โดยสามารถติดสอบถามข้อมูลได้ที่ ธ.ก.ส. ใกล้บ้านทุกแห่งทั่วประเทศ